**Informatīvais ziņojums**

### Par Ministru kabineta 2021.gada 14.aprīļa (prot. Nr. 33 26. §) rīkojumā Nr.247 “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem”” piešķirto līdzekļu daļēju pārvirzi

Ar Ministru kabineta 2021.gada 14.aprīļa (prot. Nr. 33 26. §) rīkojumu Nr.247 “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem” (turpmāk – Rīkojums Nr.247) no valsts budžeta programmas 02.00.00 “Līdzekļi neparedzētiem gadījumiem” piešķirti Veselības ministrijai (Nacionālajam veselības dienestam) finansējums, kas nepārsniedz 1 036 913 euro, lai nodrošinātu nacionāla mēroga vakcinācijas kompleksu darbību.

**I. Situācijas raksturojums**

Lai nodrošinātu masveida vakcinācijas pret Covid-19 uzsākšanu un sasniegtu vakcinēšanas kapacitāti vienā Nacionālā mēroga vakcinācijas centrā līdz **20 000** vakcinācijas nedēļā (180 – 360 vakcinācijas stundā) 2021.gada aprīlī tika atvērti divi Nacionālā mēroga vakcinācijas centri Rīgā, kurus tika plānots uzturēt no 2021.gada 1.aprīļa līdz 2021.gada 31.augustam, izmantojot Veselības ministrijai (Nacionālajam veselības dienestam) piešķirto finansējumu no līdzekļiem neparedzētiem gadījumiem. Abu centru izmaksas kopā mēnesī tika plānotas 207 382,62 *euro* (Starptautiskais izstāžu centrs Ķīpsalā 102 324,58 *euro*; ATTA CENTRE 105 058,04 *euro*), savukārt viena vakcinējamā izmaksas katrā Nacionālā mēroga vakcinācijas centrā tika plānota attiecīgi 1,28 *euro* un 1,31 *euro* apmērā.

Sākotnēji Nacionālā mēroga vakcinācijas centros plānotās vakcinācijas jaudas tika īstenotas, taču šobrīd vidēji katrā centrā tiek nodrošinātas vidēji **3 350** (tajā skaitā I. un II. potes) vakcinācijas nedēļā, kas nozīmē, ka mazinās sabiedrības iesaiste vakcinācijā.

Uz doto brīdi kopumā strādā 29 masu vakcinācijas centri 23 dažādās pilsētās un novados (tostarp 5 Rīgā). Tiek piegādātas vairāku ražotāju vakcīnas un lielos apjomos, un vakcinētas visas sabiedrības grupas bez ierobežojumiem.

Vakcināciju līdz 13.06.2021. ir uzsākusi 33,42% Latvijas iedzīvotāju jeb tā sabiedrības grupa, kura vēlējās to izdarīt pēc iespējas ātrāk). Attiecīgi personu aktivitāte pa reģioniem: līdz 13.06.2021. I.poti saņēmuši Rīgā - 41,8%; Kurzemē – 41,7%; Vidzemē – 31,7%; Zemgalē – 24,3%; Latgalē- 18,9%.

Saskaņā ar Informatīvo ziņojumu “Par Covid-19 vakcinācijas plānu”, Vakcinācijas plāna izpilde šobrīd atrodas IV.fāzē, proti, mazinās sabiedrības interese vakcinēties, kas nozīmē, ka jāveicina tās sabiedrības daļas iesaiste, kura vēl šaubās (~ 40%), īpašu uzmanību veltot arī reģioniem ārpus Rīgas.

Ņemot vērā minēto, ir nepieciešams mainīt stratēģiju vakcinācijas mērķa sasniegšanai (pēc iespējas ātrāk vakcinēt 70% visu Latvijas pieaugušo iedzīvotāju), turpinot attīstīt vakcinācijas pieejamības procesu, izvirzot vakcinācijas stratēģijas mērķi - “vakcīna dodas pie vakcinējamā”. Papildus mārketinga kampaņu organizēšanai šaubīgo iedrošināšanai, ir nepieciešams radīt iespēju vakcinācijai pret vīrus infekciju Covid-19 būt arvien ērtāk pieejamākai sabiedrībai, līdz ar to nav vairs lietderīgi turpināt uzturēt vakcināciju pret Covid-19 koncentrēti divos Nacionālā mēroga centros Rīgā, bet to vietā atvērt papildus vakcinācijas punktus gan Rīgā, gan reģionos, gan arī aktīvi piedalīties dažādos privātuzņēmumu organizētos publiskajos pasākumos ar izbraukuma vakcināciju, lai sasniegtu plašāku ģeogrāfisko tvērumu.

**II. Priekšlikums turpmākai rīcībai**

Ņemot vērā faktisko situāciju, optimāla vakcinēšanas sistēmas resursu izmantošanai būtu lietderīgi abus Nacionālā mēroga vakcinācijas centrus, kas atrodas Rīgā, ne vēlāk kā ar 2021.gada 31.jūliju aizvērt un to vietā izveidot plašu vakcinācijas tīklu Latvijas Republikas teritorijā ar vismaz 25 jauniem vakcinācijas punktiem (Rīgā - vismaz 8, Liepājā - 2, Daugavpilī - 2, Valmierā, Siguldā, Ventspilī, Kuldīgā, Jēkabpilī, Rēzeknē, Jūrmalā, Preiļos, Bauskā, u.c.), radot sabiedrībai vēl ērtāku piekļuvi vakcinācijai, jebkuram indivīdam viņam ērtākā laikā un vietā ar vai bez iepriekšēja pieraksta. Kā mērķa objekti vakcinācijas punktu izveidei ir izvēlēti tirdzniecības centri dažādos Latvijas reģionos, jo tirdzniecības centri ir tās vietas, kurus ikdienu apmeklē liels skaits cilvēku.

Katrā no punktiem plānots nodrošinot vismaz vienu ārstniecības personu brigādi, kas dienā var apkalpot vidēji 300 personas, līdz ar to, kopējā vakcinācijas jauda nedēļā 25 jaunos vakcinācijas punktos varētu veidot līdz **7 500** vakcinācijām nedēļā.

Lai minēto īstenotu, nepieciešams turpmāk pārorientēties uz vakcinācijas punktu veidošanu tirdzniecības centru teritorijās (gan iekštelpās, gan ārpusē), pilsētu un novadu tirgos, dažādos publiskajos pasākumos organizējot izbraukuma vakcinācijas ar pārvietojamajām teltīm gadatirgos, koncertos un citos publiskajos pasākumos, un citās publiskajās ēkās/telpās.

Uz doto brīdi, lai pēc iespējas ātrāk varētu sasniegt nepieciešamo vakcinācijas aptveri pūļa imunitātei, ir saņemti 10 Rīgā esošo tirdzniecības centru piedāvājumi izmantot tirdzniecības centros esošās teritorijas un nodrošināt vakcinācijas punktu izveidi uz laiku līdz 2021.gada 31.decembrim.

Tirdzniecības centri šobrīd gatavi nodot vakcinācijas punkta izveidei telpas vai konkrētu vietu tirdzniecības centrā bez atlīdzības. Kā vienīgos maksājumus būtu nepieciešams nodrošināt par telpu uzkopšanu, apsardzi, ūdens un kanalizācijas apgādi, elektroenerģiju, interneta pieslēgumu, sadzīves atkritumu izvešanu un pēc nepieciešamības arī par minimālo mēbeļu aprīkojumu (galdi, krēsli u.c.) nomu līdzmaksājuma veidā. Uz doto brīdi pēc apzinātajām aplēsēm, vienam tirdzniecības centrā iekārtotajam vakcinācijas punktam, līdzmaksājums indikatīvi varētu veidot līdz 1 400 *euro* apmērā mēnesī, atkarībā no tā, vai ir nepieciešams papildus nodrošināt ar minimāli nepieciešamo mēbeļu, aizslietņu u.c. aprīkojumu. Papildus jaunajos vakcinācijas punktos (plānots 5 vakcinācijas punktos) nepieciešams būs nodrošināt vienas ārstniecības iestādes brigādes tehnisko aprīkojumu, kur līdzmaksājums indikatīvi varētu veidot līdz 900 *euro* apmērāmēnesī.

Papildus plānots aktīvi organizēt vakcināciju bez pieraksta arī privātuzņēmumu organizētajos publiskajos pasākumos (koncerti un u.c.) izbraukuma vakcinācijas ietvaros. Kā līdzfinansējumu, nodrošinot par elektroenerģiju, atkritumu izvešanu, pārvietojamo labierīcību nodrošināšanu utt., indikatīvi varētu veidot līdz 100 *euro* vienas dienas pasākumā. Kopumā plānots piedalīties līdz 9 privātuzņēmumu organizētajos publiskajos pasākumos tuvāko trīs mēnešu ietvaros), kura laikā provizoriski varētu savakcinēt 300 līdz cilvēkiem vienā pasākumā.

|  |  |  |  |  |
| --- | --- | --- | --- | --- |
| **Pozīcija** | **Vienas vienības izmaksas (t.sk. PVN), *euro*** | **Vienību skaits** | **KOPĀ mēnesī (t.sk. PVN), *euro*** | **KOPĀ 6,5 mēnešos (t.sk. PVN), *euro*** |
| Tirdzniecības centrs, u.c., nodrošina tikai par telpu/vietu (iekštelpās) (neatkarīgi no ārstniecības iestādes brigāžu skaita). **Līdzmaksājums par telpu uzkopšanu, apsardzi, ūdens un kanalizācijas apgādi, elektroenerģiju, interneta pieslēgumu, sadzīves atkritumu izvešanu.** | 500 | 5 | 2 500 | 16 250 |
| Tirdzniecības centrs, u.c., nodrošina telpas/vietu un minimālo aprīkojumu. (**Līdzmaksājums par telpu uzkopšanu, apsardzi, ūdens un kanalizācijas apgādi, elektroenerģiju, interneta pieslēgumu, sadzīves atkritumu izvešanu un par minimālo aprīkojumu** (galdi, krēsli, pārvietojamās kabīnes, aizslietņi utt) (iekštelpās)).  (Par vienas ārstniecības iestādes brigādes tehniskā aprīkojuma nodrošināšanu līdzfinansējums – līdz 900 *euro* mēnesī, ja būs nepieciešams piesaistīt papildus ārstniecības iestādes brigādi). | 1 400 | 20 | 28 000 | 182 000 |
| 900 | 5 | 4 500 | 29 250 |
| Citi privātuzņēmumu organizēti publiski pasākumi – izbraukuma vakcinācijas ietvaros (līdzfinansējums par elektroenerģiju, atkritumu izvešanu, pārvietojamo labierīcību nodrošināšanu utt). (Līdz 100 *euro* vienas dienas pasākumā, līdz 9 pasākumiem 6,5 mēnešu periodā) | 100 | 9 | 900 | 900\* |
| **KOPĀ:** |  | | | **228 400** |

\*Kopumā plānots piedalīties līdz 9 privātuzņēmumu organizētajos publiskajos pasākumos 6,5 mēnešu periodā.

Pieņemot, ka izveidojot plašu vakcinācijas punktu tīklu ar vismaz 25 jauniem vakcinācijas punktiem visā Latvijas Republikas teritorijā tirdzniecības centros, tirgos un citās sabiedriskās vietās, ka arī noorganizējot dalību līdz 9 privātuzņēmumu organizētajos publiskajos pasākumos un veicot līdzmaksājumu par telpu uzkopšanu, apsardzi, ūdens un kanalizācijas apgādi, elektroenerģiju, interneta pieslēgumu, sadzīves atkritumu izvešanu un pēc nepieciešamības arī par minimālo mēbeļu aprīkojumu (galdi, krēsli, aizlietņi u.c.) nomu - līdz 1 400 *euro* mēnesī vai līdz 100 *euro* dienā par dalību privātuzņēmuma organizētajā publiskajā pasākumā, papildus jaunajos vakcinācijas punktos nepieciešams būs nodrošināt vienas ārstniecības iestādes brigādes tehnisko aprīkojumu, kur līdzmaksājums indikatīvi varētu veidot līdz 900 *euro* apmērā mēnesī indikatīvi. Tādējādi kopējās maksimālās indikatīvās izmaksas mēnesī varētu veidot līdz 35 300 *euro* apmērā, savukārt par visu periodu no 2021.gada 18.jūnija līdz 2021.gada 31.decembrim **228 400 *euro* apmērā**.

Plānots, ka viena vakcinējamā indikatīvas izmaksas vidēji būs līdz **1,14 *euro*** apmērā (35 300 *euro* / ((7500 x 4 ned.) + 900) ), pie nosacījuma, ka visos tirdzniecības centros tiktu piemērots maksimālais līdzfinansējuma apmērs.

Minētais līdzfinansējums varētu tikt segts no finanšu līdzekļu uzkrājuma, kas veidosies par 2021.gada augusta periodu, kad abi Nacionālā mēroga vakcinācijas centri vairs netiks uzturēti, kā iepriekš bija plānots.

**Ņemot vērā to, ka noteiktais mērķis nav mainīts, ir nepieciešams elastīgi reaģēt un** **Nacionālā mēroga vakcinācijas centru uzturēšanai plānotās indikatīvās izmaksas par 2021.gada augusta mēnesi novirzīt vakcinācijas punktu izveidei un uzturēšanai tirdzniecības centros, tirgos, sabiedriskās vietās no 2021.gada 18.jūnija līdz 2021.gada 31.decembrim.**

Veselības ministrs D. Pavļuts

Iesniedzējs: veselības ministrs D. Pavļuts

Vīza: valsts sekretāre I. Dreika